Kulula-voorval: Naam van passasier bekendAlochna Moodley. Foto: Via Twitter Die Ahmed Kathrada-stigting het die onlangse “rassistiese houding” van ŉ Kulula-passasier, Alochna Moodley (26), ten sterkste veroordeel. Maroela Media het vroeër berig die passasier is Vrydagaand van ŉ Kulula-vlug verwyder nadat sy glo die k-woord gebruik het om na die vlieënier en twee passasiers te verwys. Nadine Watkins, een van die passasiers op die vlug Vrydagaand van die Internasionale Lughawe OR Tambo in Johannesburg na Durban, het kort ná die voorval getwiet die vlug kan dalk met tien minute vertraag word aangesien ŉ “aanstootlike” passasier uit die vliegtuig begelei is. Die vrou het met haar kêrel op die foon gekommunikeer en die man wat langs haar gesit het, het opgemerk sy gebruik die k-woord om na die vlieënier te verwys. Hy het die lugwaardin in kennis gestel en hulle het veiligheidspersoneel laat kom om die vrou te verwyder. Moodley, wat in Midrand werk, het ná die voorval aan die Sowetan erken dat sy die k-woord in ŉ teksboodskap gebruik het. Sy het gesê sy het dit uit frustrasie gedoen aangesien die vlug laat was, iemand op die vlug dronk was en iemand heeltyd gesnuif het. Sy erken dit was ŉ fout, maar sê dit het in ŉ private boodskap gestaan en die man langs haar het haar privaatheid geskend deur op haar foon te kyk. Die Ahmed Kathrada-stigting het in ŉ verklaring gereageer en gesê Moodley se houding was “afstootlik en moet ten sterkste veroordeel word”. “Daar kan geen verskoning vir rassisme wees nie, hetsy dit in die openbaar op ŉ verhoog gebeur of via ŉ teksboodskap,” het Neeshan Balton, die stigting se uitvoerende direkteur, gesê. “Terwyl sy erken sy het die woord gebruik, is ons moeg om altyd ŉ verskoning daarmee saam te hoor. Wat het ŉ vlieënier se ras met ŉ vlug wat vertraag word uit te maak? Vlugte oor die wêreld heen word deur verskeie lugrederye om verskeie redes vertraag. Moodley moet haar rassisme erken sonder om verskonings te verskaf. Sy moenie net om verskoning vra nie, maar ook antirassisme- en diversiteitsopleiding ondergaan om haar bevooroordeelde sienings te oorkom.” Moodley het aan die Sowetan gesê sy dink die voorval word uit verband geruk. “Ons wil haar herinner dat rassisme ŉ ernstige kwessie is. Om iemand die k-woord toe te snou is nie net ŉ ‘bietjie aanstootlik’ nie. Dit is hoogs aanstootlik en verdien media- en openbare aandag en veroordeling,” het Balton gesê. William Smook, ŉ senior konsultant van Meropa Communications wat as woordvoerder vir Kulula optree, het Maandag die voorval aan Maroela Media bevestig. “Die vrou is van die vlug verwyder en die lugredery het ŉ volledige ondersoek na die voorval van stapel gestuur. Kulula duld geen vorm van diskriminasie nie en hangende die uitkoms van die ondersoek sal besluit word of verdere stappe teen die vrou gedoen gaan word,” het Smook gesê. Balton het Kulula se optrede geloof wat “ŉ sterk stelling” teen “die oortreder” gemaak het deur haar van die vlug te verwyder. Balton het ook die fluitjieblaser, eerwaarde Solomuzi Mabuza, geloof om teen die “rassisme” standpunt in te neem. Balton het gesê die stigting is in verbinding met Mabuza en bespreek hoe die kwessie verder hanteer word en of stappe teen Moodley gedoen gaan word.